Τροχαίο δυστύχημα σημειώθηκε το απόγευμα της Τρίτης στη λεωφόρο Τραπεζούντος 63, στον Άγιο Στέφανο, όταν το αυτοκίνητο που οδηγούσε ο 23χρονος Αλέξανδρος Ζαχαριάς, γιος του ιδιοκτήτη της γνωστής αλυσίδας καταστημάτων παιχνιδιών, εξετράπη της πορείας του και προσέκρουσε με σφοδρότητα σε κολόνα.

ADVERTISING

Από τα συντρίμμια του αυτοκινήτου μάρκας Volkswagen Golf GTI, που έγινε μια άμορφη μάζα, ο νεαρός ανασύρθηκε χωρίς τις αισθήσεις του από αστυνομικούς και πυροσβέστες, οι οποίοι έσπευσαν το σημείο του δυστυχήματος. Ο 23χρονος διακομίστηκε στο ΚΑΤ όπου και διαπιστώθηκε ο θάνατός του.

Σύμφωνα με τα πρώτα στοιχεία, είχε επιχειρήσει να προσπεράσει προπορευόμενο όχημα, αλλά την ίδια στιγμή η οδηγός του αυτοκίνητου προσπάθησε να στρίψει. Ο νεαρός, για να την αποφύγει, έκανε ελιγμό, με αποτέλεσμα να χάσει τον έλεγχο του αυτοκινήτου και να προσκρούσει στην κολόνα.

Προανάκριση για το δυστύχημα διενεργεί η Τροχαία Κηφισιάς.

Το εν λόγω τροχαίο ξυπνά μνήμες από το θανατηφόρο δυστύχημα στην Εθνική οδό Αθηνών – Λαμίας τον Φεβρουάριο του 2017, όταν σκοτώθηκε ο 24χρονος Γιώργος Βακάκης, γιος του Απόστολου Βακάκη, ιδιοκτήτη της αλυσίδας καταστημάτων παιχνιδιών Jumbo.

Ο νεαρός οδηγούσε αυτοκίνητο μάρκας Πόρσε με μεγάλη ταχύτητα και χτύπησε σε αυτοκίνητο που ήταν σε πάρκινγκ. Είχαν, επίσης, σκοτωθεί ο συνοδηγός της Πόρσε και η τότε σύζυγος του Υπάτιου Πατμάνογλου, Αποστολία, μαζί με τον μόλις τριών ετών γιο τους, Παύλο.